Ajalooline hetk nõudis, et monarhia peab püsimajäämiseks muutma süsteemi. Scharnhorst oli nende muutuste elluviimiseks hästi ettevalmistatud juht. Seitsmeaastase sõja õppetundide vaimus haritud ohvitserina mõistis ta, et vaid rahvaarmee suudab vastu seista Prantsuse revolutsioonist tulenenud poliitilisele ning sõjalis-strateegilisele olukorrale. Sõjaväekohustuse viimine kõikide ühiskonnaklassideni ei muutnud ainuüksi Preisi sõjaväge, vaid mõjutas sügavalt ka riigi majandust ning sotsiaalseid ja poliitilisi tavasid. Siinkohal peab rõhutama, et Scharnhorst ei olnud ajateenistuse leiutaja, vaid propageeris Prantsuse revolutsiooni kogemust.